督祖顯和章
作者：章甫
朝代：宋

paragraphs: 孫侯二尺短檠前，何啻頌詩三百篇。
金鑾玉堂未歸去，聊結江湖山水緣。
官閑不復弄朱墨，勝日過門無惡客。
春風快馬紫遊韁，花底黄鸝盡相識。
酒酬談辯翻波瀾，得句全勝得好官。
我亦從來有詩癖，撚髭一字吟難安。
不知辛苦竟何益，聞道何妨死今夕。
他年儻使無知音，盈編不作一錢直。
日來頗怪詩筒遲，恐君豫辦磨崖詩。
中原窟穴尚狐兔，未應便草閒居賦。